‘ทีคิวเอ็ม’ยิ้มเบี้ย3พันล.
มั่นใจรัฐบาลใหม่ทำเศรษฐกิจดี
26 ส.ค. 2554

มั่นใจรัฐบาลใหม่ทำเศรษฐกิจดี ชี้ฐานลูกค้าแตะ 5 แสนรายแน่
“ทีคิวเอ็ม” บริษัทนายหน้าประกันภัยยิ้ม 6 เดือนแรกยอดขายส่งบริษัทประกันเฉียด 3,000 ล้านบาท เพิ่มขึ้น 30%
นายอัญชลิน พรรณนิภา ประธานบริษัท ทีคิวเอ็ม อินชัวร์รันส์ โบรคเกอร์ บริษัทนายหน้าประกันภัย เปิดเผยว่า 6 เดือนแรกบริษัทสามารถขายประกันภัยได้จำนวน 2,831 ล้านบาท เพิ่มขึ้น 30% จากงวดเดียวกันของปีที่ผ่านมา ซึ่งถือว่าเป็นไปตามเป้าหมายที่วางไว้
ทั้งนี้ แยกเป็นเบี้ยลูกค้ารายย่อย 80% ลูกค้าขนาดกลางและขนาดย่อม หรือเอสเอ็มอี 20% ในจำนวนนี้จะเป็นเบี้ยประกันรถยนต์ถึง 80% ส่วนประกันภัยอื่นๆ เช่น อัคคีภัย ประกันอุบัติเหตุส่วนบุคคลและประกันชีวิต รวมกันประมาณ 21%
“หากคิดเป็นจำนวนลูกค้าที่ซื้อประกันผ่านบริษัทในช่วง 6 เดือนแรกนี้ มีประมาณ 3.1 แสนราย เพิ่มขึ้น 25% จากงวดเดียวกันของปีที่ผ่านมา แต่ในด้านของสมาชิกแฟมิลีคลับที่สมัครเพื่อทำกิจกรรมร่วมกับบริษัทมีถึง 2 ล้านรายแล้ว” นายอัญชลิน กล่าว
นายอัญชลิน กล่าวว่า ทั้งนี้ บริษัทมั่นใจว่าจะสามารถทำยอดขายในปีนี้ได้ประมาณ 5,700 ล้านบาท เพิ่มขึ้น 30% ตามที่ได้ตั้งเป้าหมายไว้ ส่วนลูกค้าจะต้องมีประมาณ 5 แสนราย จากปี 2553 ที่ผ่านมามีประมาณ 4 แสนราย เนื่องจากปัจจุบันบริษัทมีศูนย์บริการครบ 67 จังหวัดแล้ว ซึ่งจะมีการเดินไปเสนอขายประกันถึงบ้านลูกค้า
“ตอนนี้เราได้รัฐบาลใหม่เข้ามาแล้ว เชื่อว่าจะต้องมีการกระตุ้นเศรษฐกิจ ทำให้ธุรกิจประกันภัยเติบโตในทิศทางที่ดีขึ้นไปด้วย” นายอัญชลิน กล่าว
นายอัญชลิน กล่าวอีกว่า ปีนี้บริษัทยังได้เริ่มทำธุรกิจเป็นบริษัทนายหน้าที่ทำประกันภัยต่อไปยังต่างประเทศด้วย ทำให้สามารถรองรับฐานลูกค้าได้มากขึ้น
ขณะที่ ในช่วงครึ่งปีหลังบริษัทได้เปิดบริการใหม่ฟรีแก่ลูกค้าที่ทำประกันภัยรถยนต์กับบริษัทในการต่อทะเบียนรถ ต่อภาษีฟรีส่งถึงบ้าน และมีส่วนลดให้บริการ เช่น ส่วนลดการล้างรถ การรักษาเครื่องยนต์ การออกไปให้บริการถึงบริษัท ทำให้พนักงานขององค์กรต่างๆ ไม่ต้องเสียเวลา โดยไม่คิดค่าใช้จ่าย
“บริการเลขาฯ ส่วนตัว ที่จะให้บริการตรวจตารางเที่ยวบิน จองตั๋วรถไฟ จองโรงแรมฟรี แต่ยอมรับว่าอาจจะให้บริการล่าช้าบ้าง เนื่องจากมีลูกค้าโทร.เข้ามาจำนวนมาก ซึ่งได้เร่งให้พนักงานรีบให้บริการเร็วขึ้น” นายอัญชลิน กล่าว